text: Politiet efterforsker ung mands død
  17 februar 2011 kl. 07.07
  Han blev fundet i sin brors hjem i Hvedemarken i Sønderborg, og politiet har en mistanke om, at han er blevet kvalt.
  Manden var 22 år, og en af hans nære bekendte har oplyst, at han var på udgang fra et fængsel. Politiet kendte godt den døde. 
  Vicepolitiinspektør Bent Thuesen siger til TV2 News, at manden formentlig er død sidst på eftermiddagen onsdag, eller først på aftenen.
  Den døde blev fundet af sin bror. Politiet arbejder ud fra en teori om, at manden er blevet kvalt. Teknikere og retsmedicinere har natten igennem arbejdet på stedet, og den 22-årige vil i dag blive obduceret på Retsmedicinsk Institut i Odense.
   
  Efterforskerne er gået i gang med at afhøre beboere i nabolaget samt venner og familie til den 22-årige.
  